CELEX: 32018R0222
Language: hr
Date: 2018-02-15 00:00:00
Title: Uredba Komisije (EU) 2018/222 оd 15. veljače 2018. o izmjeni Priloga VII. Uredbi (EZ) br. 882/2004 Europskog parlamenta i Vijeća u pogledu referentnog laboratorija Europske unije za nadzor virusne i bakteriološke kontaminacije školjkaša (Tekst značajan za EGP. )

16.2.2018   
            
            
               HR
            
            
               Službeni list Europske unije
            
            
               L 43/8
            
         UREDBA KOMISIJE (EU) 2018/222
   оd 15. veljače 2018.
   o izmjeni Priloga VII. Uredbi (EZ) br. 882/2004 Europskog parlamenta i Vijeća u pogledu referentnog laboratorija Europske unije za nadzor virusne i bakteriološke kontaminacije školjkaša
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštovanja propisa o hrani i hrani za životinje te propisa o zdravlju i dobrobiti životinja (1), a posebno njezin članak 32. stavke 5. i 6.,
   budući da:
   
               (1)
            
            
               Uredbom (EZ) br. 882/2004 utvrđuju se opće zadaće i zahtjevi za referentne laboratorije Europske unije („referentni laboratoriji EU-a”) za hranu i hranu za životinje te za zdravlje životinja. Referentni laboratoriji EU-a navedeni su u Prilogu VII. toj uredbi, uključujući laboratorij nadležan za nadzor virusne i bakteriološke kontaminacije školjkaša.
            
         
               (2)
            
            
               Slijedom službene obavijesti Ujedinjene Kraljevine u skladu s člankom 50. Ugovora o Europskoj uniji, laboratorij koji je trenutačno smješten u Ujedinjenoj Kraljevini od 31. prosinca 2018. više neće biti referentni laboratorij EU-a za nadzor virusne i bakteriološke kontaminacije školjkaša.
            
         
               (3)
            
            
               Budući da za prenošenje hranom kod školjkaša najveći rizik predstavljaju Salmonella, Escherichia coli i virusi, referentni laboratoriji EU-a za analizu i testiranje zoonoza (Salmonella), referentni laboratorij EU-a za Escherichiju coli, uključujući verotoksigenu E. coli (VTEC) te referentni laboratorij EU-a za viruse koji se prenose hranom trebali bi provoditi analitičko testiranje na salmonelu, E. coli i viruse, koje je dosad provodio referentni laboratorij EU-a za nadzor virusne i bakteriološke kontaminacije školjkaša. Referentni laboratorij EU-a za praćenje morskih biotoksina trebao bi preuzeti aktivnosti koje se odnose na razvrstavanje i nadzor područja proizvodnje školjkaša. Referentni laboratorij EU-a za nadzor virusne i bakteriološke kontaminacije školjkaša stoga više nije potreban te bi ga stoga trebalo ukloniti s popisa u Prilogu VII. Uredbi (EZ) br. 882/2004.
            
         
               (4)
            
            
               Uredbu (EZ) br. 882/2004 trebalo bi stoga na odgovarajući način izmijeniti.
            
         
               (5)
            
            
               Da bi se izbjegao prekid aktivnosti koje trenutačno provodi referentni laboratorij EU-a za nadzor virusne i bakteriološke kontaminacije školjkaša, primjereno je da se mjere predviđene ovom Uredbom primjenjuju od 1. siječnja 2019.
            
         
               (6)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   U dijelu I. Priloga VII. Uredbi (EZ) br. 882/2004 briše se točka 4.
   Članak 2.
   Referentni laboratoriji EU-a za analizu i testiranje zoonoza (Salmonella), referentni laboratorij EU-a za Escherichiju coli, uključujući verotoksigenu E. coli (VTEC) i referentni laboratorij EU-a za viruse koji se prenose hranom, preuzimaju dosadašnje aktivnosti referentnog laboratorija EU-a za nadzor virusne i bakteriološke kontaminacije školjkaša u pogledu analitičkog testiranja na salmonelu, E. coli i viruse.
   Referentni laboratorij EU-a za praćenje morskih biotoksina preuzima aktivnosti u vezi s razvrstavanjem i nadzorom područja proizvodnje školjkaša.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
   Primjenjuje se od 1. siječnja 2019.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. veljače 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 165, 30.4.2004., str. 1.